﻿  INOVAŢIA ÎN ÎNVĂŢĂMÂNT GABRIELA NEAGU rticolul de faţă îşi propune o analiză a principalelor aspecte ale inovaţiei în învăţământ: dimensiuni, factori inhibatori, factori declanşatori, locuri şi contexte în care se manifestă aceasta etc. A Un loc aparte în structura articolului îl ocupă evaluarea situaţiei inovaţiei în sistemul românesc de învăţământ înainte şi după 1990, cât anume înseamnă reforma sistemului şi cât inovaţie, cum poate fi stimulată inovaţia în sistemul nostru de învăţământ etc. Cuvinte-cheie: inovaţie în învăţământ, profil educaţional european, cultura şcolară, reuşită educaţională. CE ESTE INOVAŢIA SOCIALĂ? Inovaţia socială este unul dintre conceptele care reţin atenţia specialiştilor din diverse domenii, de mai bine de două decenii. Deşi referinţe privind inovaţia socială au fost identificate şi în lucrări publicate la începutul secolului al XX-lea (sunt indicate cu deosebire cele ale economistului Schumpeter), în literatura de specialitate J. B Taylor este considerat primul cercetător care a utilizat conceptul de inovaţie socială, definindu-l ca „un nou mod de a face lucrurile – new ways of doing things – cu scopul explicit de a răspunde unei nevoi sociale” (Cloutier, 2003, p.3). Definiţia dată de Taylor este considerată una dintre cele mai frecvent utilizate, însă literatura de specialitate vehiculează numeroase alte definiţii ale acestui concept. În „Qu’est-ce que l’innovation sociale?” (2003), Julie Cloutier realizează o sinteză a definiţiilor inovaţiei sociale şi ajunge la concluzia că acestea sunt direct legate de un sector/ domeniu particular de interes: inovaţie socială înseamnă, pentru unii specialişti, aderarea la noi valori sociale (Henderson, 1993, apud 2003), pentru alţii, schimbarea modului de consum al populaţiei de o manieră care să-i satisfacă mai bine nevoile (Gershuny, 1983, idem 2003), dar şi gestionarea socială în scopul creşterii eficienţei şi eficacităţii activităţii organizaţiilor/ instituţiilor/ întreprinderilor (Warnotte, 1985, idem 2003) ori stabilirea de parteneriate public – privat (Kanter, 1999, idem 2003) etc. Inovaţia socială este, de asemenea, şi domeniul de interes al unor organisme şi organizaţii naţionale şi internaţionale – OCDE, ONU, UE, CRISIS – care şi-au Adresa de contact a autorului: Gabriela Neagu, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail: gabi.neagu@iccv.ro. CALITATEA VIEŢII, XX, nr. 1–2, 2009, p. 110–121 2 INOVAŢIA ÎN ÎNVĂŢĂMÂNT 111 propus nu doar recunoaşterea importanţei inovaţiei în dezvoltarea socioeconomică, politică, culturală a unei societăţi, ci şi dezvoltarea conceptului, prin lansarea de noi puncte de vedere, noi perspective de abordare a acestuia. La nivelul OCDE este agreată definiţia potrivit căreia „inovaţia socială reprezintă ideile noi care transformă politicile şi practicile dezvoltării locale. Ele ar putea reprezenta noi răspunsuri la nevoi de produse şi servicii nesatisfăcute, sau moduri mai bune de îndeplinire a nevoilor existente; ele pot să se manifeste prin schimbări incrementale ale practicilor sau pot aduce schimbări majore ale politicilor. Inovaţia socială se referă la îmbunătăţirea oportunităţilor economice şi a calităţii vieţii şi se pot referi la bunăstarea socială, condiţiile de muncă, forţa de muncă sau dezvoltarea comunitară. Ele pot avea loc la nivelul guvernării, la nivelul companiilor sau în sectorul nonprofit (cunoscut şi ca sectorul terţiar sau economia socială)” (Levesque, 2005, p. 36 apud Regimbald, 2006). Pentru Colectivul de cercetare asupra inovaţiei sociale în întreprinderi şi sindicate (CRISIS – un organism naţional canadian) „prin inovaţie socială înţelegem toate abordările noi, practici sau intervenţii, alături de toate produsele nou create, toate serviciile noi pentru îmbunătăţirea unei situaţii sau rezolvarea unei probleme sociale şi care are loc la nivelul instituţiilor, organizaţiilor, comunităţilor” (Camil Bouchard, 1999). Domeniile în care acţionează inovaţia socială sunt foarte diverse: de la cele tradiţionale – sănătate, educaţie, administraţie, economie etc. – la cele mai puţin convenţionale – loisir, gestionarea resurselor umane, amenajarea spaţiului etc. În materialul de faţă ne vom concentra doar asupra analizei inovaţiei în învăţământ. INOVAŢIA ÎN ÎNVĂŢĂMÂNT Opinia larg împărtăşită de către specialiştii în educaţie şi nu numai este cea potrivit căreia despre inovaţie în învăţământ se poate vorbi nu doar de la Pestalozzi, Dewey şi Montessori, Rousseau şi Durkheim (Hassenforder, 1970), ci chiar cu mult mai devreme. Fără a neglija sau minimaliza importanţa inovaţiilor aduse învăţământului de marii pedagogi şi sociologi ai secolelor trecute, materialul de faţă se va concentra doar asupra evoluţiei inovaţiei în învăţământul contemporan – din a doua jumătate a secolului XX şi până în prezent. La începutul anilor ’60, la nivel OCDE ia naştere un Centru pentru cercetare şi inovare în învăţământ (CERI) al cărui obiectiv este acela de a promova inovarea în acest domeniu. Momentul apariţiei acestui centru nu este întâmplător, dacă avem în vedere faptul că, anii ’60–’70 sunt ani de referinţă în istoria sistemelor de învăţământ. După o perioadă de dezvoltare explozivă – după sfârşitul celui de-al Doilea Război Mondial şi până la mijlocul anilor ’60 –, sistemele de învăţământ din majoritatea ţărilor sunt confruntate cu două probleme majore: inegalităţile de şanse de acces la educaţie şi diminuarea semnificativă a suportului financiar de la bugetele de stat. Devenise evident faptul că doar dezvoltarea din punct de vedere cantitativ a sistemului de învăţământ (creşterea numărului de instituţii de 112 GABRIELA NEAGU 3 învăţământ, a elevilor şi personalului didactic etc.) este insuficientă. Dezvoltarea cantitativă trebuia continuată, însă însoţită şi de o dimensiune calitativă, inovativă. Inovaţia în învăţământ s-a manifestat încă de la început atât ca un răspuns la nevoile, problemele cu care se confrunta învăţământul – restricţii financiare, inegalităţi de şanse în faţa educaţiei, devalorizarea diplomelor şcolare etc – cât şi ca răspuns la aspiraţiile, idealurile populaţiei. Cu toate neajunsurile sale educaţia rămâne mijlocul privilegiat prin care indivizii pot accede din punct de vedere socioprofesional. Din acest moment, Centrului pentru cercetare şi inovare în învăţământ (CERI) i se vor adăuga noi instituţii, organisme, acţiuni de promovare a inovaţiei în învăţământ. Definiţii ale inovaţiei în învăţământ Ca în multe alte domenii sau sectoare în care se manifestă inovaţia, şi la nivelul sistemului de învăţământ accepţiunile sub care circulă aceasta sunt numeroase. Definiţia considerată punctul de referinţă pentru toţi cei care analizează tema inovaţiei în învăţământ este cea a lui Huberman, publicată în 1973 – „o inovaţie este o ameliorare măsurabilă, deliberată, durabilă şi puţin probabil să se producă frecvent” (Huberman, 1973:7, apud Rapport annuel…, 2005). Acelaşi Huberman diferenţiază între inovaţii care introduc schimbări tehnice (TIC), inovaţii de natură conceptuală (noi cursuri, noi programe educaţionale, metode de învăţământ) şi inovaţii care introduc schimbări în relaţiile interpersonale (Huberman, 1973, apud Béchard, 2001). Pentru alţi autori, inovaţia în învăţământ este o activitate deliberată, care urmăreşte introducerea unei noutăţi într-un context dat şi este pedagogică pentru că îşi propune ameliorarea substanţială a pregătirii elevilor/ studenţilor printr-o situaţie de interacţiune şi interactivitate (Béchard şi Pelletier, apud Béchard, 2001). Mult mai recent, Consiliul Cercetării Sociale şi a Activităţii asupra Inovaţiei Tehnologice şi Sociale din Canada propune, în scopul stabilirii unei definiţii mai eficiente a inovaţiei în învăţământ, luarea în calcul a trei dimensiuni: dimensiunea curriculară – inovaţia la nivel de programe şcolare, dimensiunea pedagogică – inovaţia la nivelul procesului de învăţământ şi dimensiunea organizaţională – inovaţia la nivel de structură, roluri şi funcţii îndeplinite de persoanele implicate în învăţământ (idem 2005). Pornind de la aceste dimensiuni, inovaţia în învăţământ este definită ca un „proces deliberat de transformare a practicilor prin introducerea unei noutăţi curriculare, pedagogice sau organizaţionale, care face obiectul unei diseminări şi care vizează ameliorarea durabilă a reuşitei educative a elevilor şi studenţilor (idem, 2005). Analiza acestor definiţii ne permite identificarea principalelor caracteristici ale inovaţiei în învăţământ: – inovaţia propune o ameliorare care poate fi măsurată (creşterea nivelului de educaţie al populaţiei, a ratei de participare şcolară, a rezultatelor, performanţelor educaţionale obţinute de elevi la diferite examene, teste naţionale sau/şi internaţionale etc.); 4 INOVAŢIA ÎN ÎNVĂŢĂMÂNT 113 – inovaţia trebuie să fie durabilă (descentralizarea învăţământului); – inovaţia trebuie să fie o acţiune deliberată, care să contribuie la reuşita şcolară a unui număr cât mai mare de indivizi (prelungirea duratei obligatorii de şcolarizare, care reuşeşte să menţină în sistem şi populaţia şcolară expusă riscului abandonului şcolar, programe educaţionale de incluziune în sistemul de învăţământ a persoanelor cu dizabilităţi, a celor defavorizaţi din punct de vedere socioeconomic şi familial, a adulţilor etc.). Factori declanşatori/ inhibatori ai inovaţiei în învăţământ În linii generale se consideră că inovaţia apare ca urmare a unei crize (aşa cum am amintit deja, criza financiară care a afectat şi sistemul de învăţământ a creat condiţiile pentru apariţie inovaţiei în acest sistem), însă pentru a evolua, a se dezvolta, a ajunge la rezultate durabile inovaţia este condiţionată de existenţa şi acţiunea unor factori, de preferat favorabili inovaţiei. În L’enseignement superieur et les innovations pedagogiques: une récension des écrits, Jean-Pierre Bèchard (Bèchard, 2001) analizează tema inovaţiei la nivelul învăţământului superior. Autorul propune o schemă elaborată şi complexă a factorilor care influenţează inovaţia, subliniind că aceştia pot fi în egală măsură atât favorabili declanşării şi evoluţiei inovaţiei cât şi inhibatori pentru procesul de inovaţie. Totul depinde de contextul în care acţionează aceştia, de capacitatea de gestionare şi implicare a instituţiei, cadrelor didactice etc. Factori declanşatori, factori inhibatori ai inovaţiei în învăţământ (Bèchard, 2001) 1. Factori care acţionează la nivelul mediului: ▪ schimbare în general – reeditarea conţinuturilor universităţii într-o societate aflată în proces de transformare tehnologică şi pedagogică emergentă; ▪ actorii schimbării – organizaţii profesionale, private, publice, civile etc., care urmăresc schimbarea conţinutului învăţământului; ▪ strategiile schimbării – strategii legislative, de cooperare, colaborare, competiţie. 2. Factori care acţionează la nivelul instituţiei: ▪ percepţia actorilor schimbării – dominate de percepţii negative asupra resurselor financiare alocate învăţământului superior şi necesitatea schimbării programelor de învăţământ; ▪ formularea strategiilor – analiza puterii şi slăbiciunii instituţiilor de învăţământ în ceea ce priveşte identificarea soluţiilor, ocaziilor, pistelor de atingere a obiectivelor pe care şi le-au propus; ▪ implementarea – transpunerea practică a soluţiilor, strategiilor identificate. 3. Factorii care acţionează la nivel de departament: ▪ climatul de muncă – climat de colaborare între cadrele didactice sau de necolaborare; ▪ rolul şefului de departament – şeful de departament poate iniţia, incita la colaborare, cooperare sau poate avea o atitudine indiferentă; ▪ activităţile profesorilor – asumarea riscului, tehnici inovative de predare/ învăţare/ evaluare etc. 4. Factori care acţionează la nivel de clasă (profesori şi elevi/ studenţi): ▪ atitudine favorabilă schimbării sau rezistenţă la schimbare, la nivelul colectivului didactic; ▪ motivaţie şi satisfacţie în muncă sau dezinteres; ▪ cultură organizaţională şcolară. 114 GABRIELA NEAGU 5 Schema, deşi construită pentru a explica inovaţia de la nivelul învăţământului superior, poate fi extinsă la nivelul întregului sistem. Astfel, pentru a putea fi modificat la nivelul învăţământului superior, conţinutul învăţământului trebuie modificat la nivelul întregului sistem, printre caracteristicile sale numărându-se şi continuitatea şi succesiunea logică a cunoştinţelor transmise. Procesul de descentralizare a învăţământului la toate nivelurile sale permite implicarea în activitatea educaţională şi a altor autorităţi decât cele şcolare, creând condiţiile stabilirii unor parteneriate favorabile educaţiei şi reuşitei elevilor/ studenţilor. Criza financiară afectează nu numai toate nivelurile învăţământului, ci toate sistemele de învăţământ din lume, fapt perceput ca atare de către întreaga societate: autorităţi centrale şi locale, părinţi, personal didactic, elevi etc. Inovaţiile necesită şi suport financiar, însă nerealizarea lor se datorează, cel mai adesea, mai puţin restricţiilor financiare şi mai mult climatului educaţional, atunci când acesta se caracterizează prin lipsa cooperării, colaborării dintre cadrele didactice, dintre acestea şi elevi sau familiile lor etc. Se presupune că în orice instituţie de învăţământ există măcar un cadru didactic inovator, însă în lipsa unei culturi organizaţionale, a unei culturi a şcolii, care să asigure suport pentru ca ideile sale să devină inovaţii, acestea nu vor fi transpuse în fapte. Locuri în care se produce inovaţia în învăţământ Inovaţia acţionează în învăţământ la nivelul tuturor componentelor sale: structură şi organizare, conţinutul învăţământului, mediul educaţional. Evoluţia inovaţiei, rezultatele la care se ajunge depind şi de caracteristicile socioeconomice ale societăţii şi de particularităţile sistemului de învăţământ. • Inovaţia la nivel de structură şi organizare a învăţământului. Analiza procesului de inovare în învăţământ este direct legată de structura şi organizarea acestuia: învăţământ centralizat sau învăţământ descentralizat. Descentralizarea învăţământului înseamnă, în linii generale, transferul total sau parţial al unor responsabilităţi (finanţare, recrutare, salarizare personal, curriculum etc.) de la nivel central la nivel local, sau chiar la nivel de instituţie de învăţământ. Primul efect asupra învăţământului, din perspectiva temei pe care o analizăm aici, este acela că, pentru a fi posibil un astfel de transfer, a fost necesară modificarea legislaţiei învăţământului, ceea ce în opinia unora reprezintă, în sine, un mod de inovare (Conger, 1984, idem 2003). De asemenea, se apreciază că procesul de inovare are mai multe şanse de reuşită într-un sistem descentralizat decât într-unul centralizat şi datorită faptului că descentralizarea permite, prin transferul de responsabilităţi, implicarea directă a unei diversităţi de actori în procesul educaţional (ONG, asociaţii ale părinţilor, reprezentanţi ai mediului economic etc.), schimbarea modului de lucru, participarea directă în procesul decizional etc. Pentru a fi posibilă inovaţia solicită un număr mare şi divers de actori, pentru că procesul de inovare presupune achiziţionarea de noi cunoştinţe, noi puncte de vedere, perspective diferite asupra aceluiaşi aspect, 6 INOVAŢIA ÎN ÎNVĂŢĂMÂNT 115 negociere, conciliere etc. În procesul de inovare actorii „vor fi prezenţi, după caz, în definirea problemei sau situaţiei de ameliorat, în elaborarea noilor cunoştinţe sau noilor elemente, în identificarea de strategii proprii favorizării schimbării dorite” (Bouchard et al, 1997:3 idem 2003). În momentul în care indivizii trăiesc experienţe diferite faţă de cele cunoscute deja, când aceste experienţe sunt pozitive, spiritul de iniţiativă, creativitatea, gustul pentru reuşită se dezvoltă şi favorizează inovaţia, indiferent de domeniul de activitate. Organizarea învăţământului la distanţă, a învăţământului privat la toate nivelurile, desfăşurarea unor programe educaţionale specifice (adresate populaţiei defavorizate din punct de vedere socioeconomic, minorităţilor, persoanelor cu dizabilităţi etc.) au fost posibile odată cu descentralizarea sistemelor de învăţământ. • Inovaţia la nivel de conţinut al învăţământului. Inovaţiile la nivelul conţinutului învăţământului urmează celor de la nivel de structură şi organizare a sistemului, pentru că, fie şi dacă ne referim doar la prelungirea duratei obligatorii de şcolarizare, constatăm că aceasta presupune o nouă ordonare, succesiune a cunoştinţelor, priceperilor, deprinderilor ce trebuie transmise şi formate la elevi. Inovaţia la nivelul conţinutului învăţământului este însă necesară şi din alte motive: pe de o parte, totalitatea cunoştinţelor, informaţiilor acumulate la nivelul societăţii este imposibil de cuprins şi transmis prin conţinutul învăţământului, oricât de mult s-ar prelungi perioada de şcolarizare, iar pe de altă parte, cunoştinţele, informaţiile au devenit nu doar foarte numeroase, ci chiar, în unele cazuri, perisabile, astfel că între momentul debutului şcolarizării şi finalizarea acesteia ceea ce şi-a însuşit individul poate să nu mai corespundă exigenţelor societăţii şi economiei. Susţinătorii inovării conţinutului învăţământului au propus o selecţie a cunoştinţelor, informaţiilor ce urmează a fi transmise elevilor, dar mai cu seamă formarea la aceştia a unor deprinderi, priceperi, abilităţi de a învăţa continuu, pe tot parcursul vieţii, pentru a evita mai ales excluderea de pe piaţa forţei de muncă. Descentralizarea sistemului de învăţământ a permis introducerea disciplinelor opţionale, a curricumului la decizia şcolii, demers prin care oferta educaţională este adaptată nu numai nevoilor individului, ci şi comunităţii. Preocupările privind inovarea conţinutului învăţământului s-au manifestat încă din anii ’70, odată cu dezvoltarea accelerată a ştiinţei şi tehnologiei şi introducerea TIC în învăţământ. Cinematograful educativ, presa şcolară, învăţământul programat, învăţământul asistat de un ordinator sunt doar câteva dintre aspectele pe care inovatorii sistemului de învăţământ le-au luat în consideraţie în schimbarea conţinutului învăţământului. Astăzi, influenţa internetului asupra conţinutului învăţământului reprezintă preocuparea majoră a oamenilor şcolii şi nu numai. Tinerii petrec din ce în ce mai mult timp în faţa calculatorului şi a televizorului decât în şcoală, iar acest lucru trebuie utilizat în favoarea educării populaţiei: organizarea unor cursuri/ ore prin intermediul televiziunii, internetului, utilizarea acestuia ca metodă didactică. Inovaţia în învăţământ poate acţiona şi ca mod de rezolvare a unor probleme la care 116 GABRIELA NEAGU 7 sunt expuşi tinerii de azi: dezvoltarea ştiinţei şi tehnologiei are atât pentru individ cât şi pentru societate în ansamblu avantaje considerabile, însă şi riscuri majore, precum izolarea indivizilor, dezvoltarea unor relaţii de comunicare artificiale. Introducerea TIC în procesul de învăţare poate atenua parţial aceste probleme. Un alt element supus inovării îl reprezintă tipul de competenţe ce urmează a fi formate la indivizi într-o societate în care frontierele în faţa circulaţiei persoanelor, lucrătorilor nu mai există. Într-o societate bazată pe cunoaştere, sistemele de învăţământ au obligaţia de a-şi proteja cetăţenii, oferindu-le pregătirea şcolară şi profesională de care au nevoie. În acest sens, OCDE a lansat un subprogram (Miclea et al, 2005: 53) – DeSeCo (Definition and Selection of Competences) prin care defineşte competenţele necesare a fi formate la indivizi prin procesul de învăţământ care să-l sprijine în a face faţă exigenţelor societăţii cunoaşterii: manifestarea autonomiei, afirmarea/ apărarea drepturilor, intereselor, responsabilităţilor, limitelor şi nevoilor personale, dezvoltarea şi managementul unor proiecte personale, abilitatea de a acţiona într-un context mai larg, folosirea interactivă a instrumentelor intelectuale, folosirea limbii, a simbolurilor şi a textului în mod interactiv, folosirea interactivă a cunoştinţelor şi informaţiilor, funcţionarea în grupuri eterogene din punct de vedere social, relaţionarea adecvată cu ceilalţi, cooperarea, gestionarea şi rezolvarea conflictelor. În aceeaşi direcţie acţionează şi UE care, prin organismele sale, urmăreşte transpunerea în practică a strategiei de la Lisabona. Comisia Europeană a lansat un document privind profilul de formare european, structurat pe opt domenii de competenţă (idem, 2005:54): comunicare în limba maternă, comunicare în limbi moderne, competenţe matematice, în ştiinţe şi tehnologii, competenţe digitale, competenţe metacognitive (a învăţa să înveţi), competenţe interpersonale, interculturale, sociale şi civice, competenţe antreprenoriale, sensibilizarea şi exprimarea culturală. O altă instituţie preocupată de problematica inovării conţinutului învăţământului este UNESCO, în cadrul căruia funcţionează Biroul Internaţional pentru Educaţie (BIE). Acesta din urmă a propus reproiectarea şi înnoirea conţinuturilor învăţământului, din perspectiva a patru „piloni” (idem, 2005: 104): a învăţa să ştii, a învăţa să faci, a învăţa să fii, a învăţa să trăieşti împreună. Pentru ca inovaţiile la nivel de conţinut şi cele de la nivel de structură şi organizare a învăţământului să poată fi transpuse în practică şi să conducă la rezultate durabile este nevoie de susţinere din partea cadrelor didactice. Un aspect adesea subliniat în lucrările pe tema inovaţiei în învăţământ este acela că mai mult decât structura şi organizarea învăţământului sau conţinutul acestuia, ceea ce trebuie inovat sunt mentalităţile cadrelor didactice. • Inovaţii la nivelul mediului educaţional. Mediul educaţional este format cu precădere din personalul didactic şi din elevi/ sudenţi şi este definit prin relaţiile care se stabilesc între cadrele didactice, între acestea şi elevi/ studenţi şi familiile lor etc. Pentru a ajunge la rezultate 8 INOVAŢIA ÎN ÎNVĂŢĂMÂNT 117 durabile, orice inovaţie are nevoie de un mediu educaţional favorabil, adică de relaţii de cooperare, colaborare, încredere şi ajutor reciproc între cei care formează mediul educaţional. Într-un material în care abordează tema inovaţiei la nivelul învăţării limbilor moderne, Michel Boiron (1999: p. 2) afirmă că „inovaţia se construieşte pe o aparentă contradicţie: ea pune în discuţie, deranjează, aduce schimbări, dar, în acelaşi timp, se înscrie în respectul şi voinţa instituţiei în care se produce”. Altfel spus, inovaţia este cea care aduce noutate, iar continuitatea este reprezentată de mediul, cultura organizaţională. Studiile asupra inovaţiei în învăţământ pun accent deosebit pe rolul personalului didactic în procesul de inovaţie, pe caracteristicile, comportamentele pe care trebuie să le aibă acesta. Caracteristici ale cadrului didactic inovator Falchikov (1993, Hannan, English şi Mokhtar Kadouri Johnston (1996a, apud apud Bechard, Silver (1999, apud (1998, apud, Boiron) 2001) 2001) 2001) Pune în discuţie Cadre didactice Cadre didactice tinere Au o idee clară despre rolul „pedagogia tradiţională”. centrate pe elevi.aflate la început de lor ca profesori şi voinţa de carieră. a controla mediul în sensul pe care-l doresc. Are o altă reprezentare Cadre didactice Cadrele didactice care Accent pe învăţarea asupra elevilor – din cu experienţă. ameliorează situaţia elevilor/sudenţilor. receptor al cunoştinţelor pedagogică existentă. elevul devine partener de dialog. Îşi doreşte şi acţionează Experţii în tehnologia Bucuria de a preda şi în sensul schimbării comunicaţiei şi percepţia cadrelor didactice imaginii asupra elevilor informaţiei. că mediul de lucru are printre colegii lui. influenţă asupra modului lor de a preda. Se implică afectiv şi Cadre didactice personal în procesul de nerăbdătoare inovaţie. (impatients) să inoveze. Deşi este vorba despre perspective de abordare diferite, observăm că principalele caracteristici ale unui cadru didactic inovator, identificate de către toţi autorii citaţi, sunt cooperarea, colaborarea, încrederea în ceilalţi, dorinţa şi voinţa de a inova. Aceasta dovedeşte că inovaţia în învăţământ ţine prea puţin, sau deloc de vechimea în activitate a cadrelor didactice sau de disciplina predată, de nivelul de învăţământ la care predau etc. Însă, deşi se vorbeşte foarte mult despre mediul educaţional şi despre cum poate acesta influenţa inovarea, specialiştii recunosc faptul că se cunosc prea puţine despre acesta. Ceea ce s-a reuşit, până în momentul de faţă, este identificarea unor tipuri de relaţii care se stabilesc între cadrele didactice şi modul în care acesta pot conduce sau nu la formarea unei culturi şcolare. Astfel, studiind relaţiile de muncă între cadrele didactice pe continuumul autonomie în muncă – interdependenţă, Little (1989, apud Perron şi Lessard, 1993) a identificat patru tipuri de relaţii: 118 GABRIELA NEAGU 9 RELAŢII EFECTE ASUPRA INOVAŢIEI • împărtăşirea de informaţii şi • relaţii de colegialitate distante (work ties of căutarea de idei (storrytelling and collegiality) scaning for ideas) • susceptibile de a deveni surse de conflict între • a se ajuta şi a-şi oferi suport (aid cadrele didactice and assistance) • nu au consecinţe durabile asupra reuşitei şcolare a elevilor şi asupra mediului educaţional • împărţirea sarcinilor (mutual sharing) • responsabilitate comună asupra activităţii didactice • concepţie colectivă asupra autonomiei profesionale • munci în legătură continuă (joint work) • suport din partea şcolii pentru iniţiativele şi leadership-ul cadrelor didactice în materie de practică profesională • afiliere şi solidaritate de grup profesională Potrivit schemei lui Little, primele trei tipuri de relaţii nu sunt în măsură să conducă la formarea unei culturi şcolare reale, a unei culturi organizaţionale care să favorizeze apariţia inovaţiei în învăţământ. Dezvoltarea unei culturi şcolare care să fie şi o cultură a inovaţiei apare ca o soluţie optimă pentru şcoală, în general şi personalul didactic, în special, pentru a face faţă exigenţelor tot mai mari din partea societăţii şi economiei, schimbărilor accelerate în domeniul ştiinţei şi tehnologiei. Tipurile diferite de relaţii care se stabilesc între cadrele didactice conduc la culturi şcolare, organizaţionale diverse. Hargeaves (1990, idem 1993) identifică patru mari tipuri de culturi şcolare: individualism fragmentat, balcanizare, „colegialitate constrânsă” şi colaborarea ca mod de lucru cotidian. Doar cel din urmă tip de cultură şcolară este considerat de către autor ca fiind favorabil inovaţiei în învăţământ. Formarea unei culturi şcolare favorabile inovaţiei are la bază şi motivaţia profesională a cadrelor didactice. Motivaţia şi satisfacţia în muncă a cadrelor didactice reprezintă una dintre temele de interes pentru cercetători, pentru că s-a constatat că reuşita educaţională a elevilor/ studenţilor depinde, într-o foarte mare măsură, de tipul de motivaţie al cadrelor didactice, de gradul de satisfacţie profesională. Numeroase cercetări au demonstrat că atunci când cadrele didactice prezintă un nivel înalt de motivaţie profesională de natură intrinsecă (adică sunt motivaţi mai degrabă de realizările, rezultatele activităţii didactice, decât de beneficii exterioare muncii lor, precum salariul, prestigiul social) investesc mai mult în activitatea lor, dau dovadă de mai multă creativitate şi eficienţă în rezolvarea problemelor (Deci, Ryan, 1987; Boggiano, Flink, Shields, Seelbach şi Barrett, 1993 apud Galand şi Gillet, 2004). INOVAŢIA ÎN ÎNVĂŢĂMÂNTUL ROMÂNESC Raportându-ne la situaţia internaţională, se poate afirma că inovaţia la nivelul sistemului de învăţământ din România este extrem de limitată ca intensitate, arie de 10 INOVAŢIA ÎN ÎNVĂŢĂMÂNT 119 acoperire, rezultate obţinute etc. Unul dintre principalele obstacole în calea declanşării, dezvoltării inovaţiei îl constituie regimul politic totalitar, care a controlat inclusiv sistemul de învăţământ. În timp ce sistemele de învăţământ din lumea occidentală găseau în inovaţie răspunsul, soluţia la problemele cu care se confruntau şi aplicau aceste inovaţii (descentralizarea, parteneriatele, alte autorităţi decât cele educaţionale, dezvoltarea învăţământului privat la toate nivelurile etc.), sistemul românesc de învăţământ devenea tot mai izolat, puternic controlat politic, cu un grad mare de centralism etc. Ori, aşa cum afirma J. Hassenforder, „nu centralismul constituie un obstacol în calea inovării, ci spiritul autoritar care-l însoţeşte” (idem, 1976). Într-un sistem de învăţământ controlat politic, lipsit de resurse financiare, comunicarea între cadrele didactice era limitat, cooperarea impusă de la nivel central, familia sau alte organisme externe şcolii erau excluse din procesul de învăţământ, astfel că mediul educaţional nu era unul favorabil inovaţiei. Cadre didactice inovatoare au existat şi în perioada comunistă, însă activitatea lor era limitată la nivelul clasei de elevi sau a unui grup restrâns de copii. Conţinutul învăţământului promova egalitarismul, omogenizarea intelectuală şi culturală, iar structura şi organizarea sistemului răspundeau obiectivelor unei economii centralizate. Anumite măsuri luate la nivelul sistemului de învăţământ din România, în perioada comunistă, au avut, iniţial, caracter inovator – prelungirea duratei obligatorii de şcolarizare până la 12 ani, stabilirea unei legături strânse între şcoală şi producţie. Aceste măsuri şi-au pierdut însă din caracterul inovator, pe de o parte pentru că au fost impuse şi condiţionate politic, iar pe de altă parte pentru că nu au avut ca principal obiectiv unul de natură educaţională – creşterea sau ameliorarea performanţelor şcolare, a competenţele, deprinderile, abilităţile, creativităţii indivizilor –, ci unul de natură politică – sistemul de învăţământ trebuia să contribuie la formarea „omului nou” devotat şi supus sistemului. Alte cauze ale deficitului de inovare în învăţământul nostru erau lipsa resurselor financiare şi accesul limitat la dezvoltarea ştiinţei şi tehnologiei (puţine instituţii de învăţământ beneficiau de dotarea cu echipamente tehnice performante care să ajute desfăşurarea procesului educaţional – computere, laboratoare fonice, televiziune şcolară etc.). Începând cu anii ’90, sistemul de învăţământ din România devine unul dintre sistemele în care s-au operat cele mai multe schimbări, la nivelul tuturor componentelor sale. Cuvântul de ordine la nivelul sistemului de învăţământ este refoma. Inovaţia urmăreşte identificarea de soluţii, oportunităţi, strategii, prin care idealul educaţional să fie atins. Reforma învăţământului românesc vizează asigurarea unui tratament egal în faţa educaţiei tuturor indivizilor, indiferent de particularităţile psihofizice, intelectuale, sociofamiliale, economice, etnice, religioase sau de altă natură. Tratarea egală a indivizilor poate genera, uneori, inegalităţi în faţa educaţiei – indivizii aparţinând minorităţilor naţionale se pot confrunta cu dificultăţi în înţelegerea conţinutului manualelor, cei care prezintă 120 GABRIELA NEAGU 11 diferite forme de handicap au nevoie de suport tehnic sau intelectual, indivizii care au părăsit prematur sistemul pot decide la un moment dat să revină în sistem pentru sa-şi continua şcolarizarea etc. La aceste probleme inovaţia poate identifica soluţii la nivel de conţinut, organizare, finanţare etc. De asemenea, diferenţa dintre reformă şi inovaţie în învăţământ este dată şi de faptul că, în timp ce prima este impusă de la nivel central – de sus în jos – şi are de la început un grad mare de generalitate, cea de-a doua, inovarea, poate pleca de la nivelul unei instituţii de învăţământ, de la nivelul unui colectiv didactic, cercetători, grup de parteneri în problematica educaţiei – de jos în sus – şi abia după ce-şi dovedeşte eficienţa este preluată la un nivel mai larg. Inovaţia reprezintă un proces de învăţare, de achiziţionare de noi cunoştinţe, de noi moduri de a lucra, fapt pe care personalul didactic, elevii şi părinţii acestora, alte autorităţi în experimentează deja. Descentralizarea sistemului românesc de învăţământ, chiar dacă într-o formă limitată, favorizează acest proces de învăţare – cadrele didactice învaţă, în primul rând, să colaboreze, să coopereze între ele, cu autorităţile locale, cu familia în scopul creşterii şanselor de reuşită şcolară a elevilor/ studenţilor lor. La nivel de structură şi organizare au apărut modificări esenţiale: învăţământul privat la toate nivelurile sale, profiluri, specializări noi, specifice economiei de piaţă (educaţia antreprenorială, managementul), învăţământ în limbile minorităţilor naţionale, învăţarea pe tot parcursul vieţii etc. Un alt aspect important îl constituie legislaţia învăţământului, care a fost adaptată şi completată în acord cu realităţile şi exigenţele societăţii cunoaşterii. Procesul de reformă este unul dificil, de lungă durată şi numeroase studii şi cercetări au subliniat faptul că la nivelul societăţii noastre se manifestă deja o anume oboseală, un „stres al reformei”. Aceleaşi studii evidenţiază faptul că relaţiile dintre cadrele didactice, dintre acestea şi elevi s-au îmbunătăţit, comunicarea şi cooperarea fiind cele care i-au ajutat să facă faţă procesului de reformă. Stimularea inovaţiei în învăţământul românesc Inovaţia în învăţământ poate şi trebuie să fie susţinută şi stimulată, atât prin măsuri care să acţioneze din interiorul sistemului, cât şi din afara lui. În al doilea caz, finanţarea corespunzătoare a învăţământului este una dintre măsurile cele mai importante, pentru că inovaţia solicită un suport financiar. În interiorul sistemului se poate acţiona prin continuarea procesului de descentralizare, prin transferul autorităţii depline către instituţiile şcolare, astfel încât personalul didactic, elevi, studenţi, familiile acestora să poată fi implicaţi în mod real în procesul de învăţământ. Sistemul de învăţământ românesc trebuie să se concentreze într-o mai mare măsură asupra dezvoltării unor programe educaţionale specifice pentru diferite categorii de populaţie, de la persoane cu dizabilităţi, la minorităţi etnice, indivizi superior dotaţi, până la posibilitatea includerii în sistemul de învăţământ a tuturor celor care doresc să-şi perfecţioneze, să-şi completeze pregătirea şcolară. 12 INOVAŢIA ÎN ÎNVĂŢĂMÂNT 121 Un alt mod de stimulare a inovaţiei constă în recompensarea muncii în echipă. În prezent, la nivelul sistemului de învăţământ din România personalul didactic, dar şi elevii/ studenţii sunt evaluaţi, recompensaţi în funcţie de activitatea individuală. Munca în echipă, implicarea în diverse programe, proiecte educaţionale nu este recompensată în vreun fel şi, deci, nu este atrăgătoare pentru indivizi. În aceste condiţii nici motivaţia profesională şi nici satisfacţia în muncă nu sunt mari, fapt care împiedică formarea unei culturi şcolare favorabile inovaţiei. Învăţământul românesc se caracterizează prin forme incipiente ale inovaţiei, dar care, printr-o intervenţie susţinută atât din interiorul sistemului cât şi din afara acestuia, are şanse să devină o constantă a sistemului. BIBLIOGRAFIE 1. Boiron, M., L’innovation en question (s), www.leplaisirdapprendre.com/docs/ innovation_en_questions.pdf. 2. Béchard, J. P., L’enseignement superieur et les innovations pedagogiques: une récension des écrits, „Revue des sciences de l’éducation”, Vol. XXVII, nr. 2, 2001, www.persee.com. 3. Cloutier, J., Qu’est-ce que l’innovation sociale?, www.crises.uqam.ca/cahiers/ET0314.pdf. 4. Galand, B., Gillet, M. P., Le rôle du comportament de la direction dans l’enseignement professionnel des enseignants, „Cahier de recherche du GIREF”, www.persee.com. 5. Miclea, M., Vlăsceanu, L, Potolea,. D., Petrescu. P. (coord.), Nevoi şi priorităţi de schimbare educaţională în România – fundament al dezvoltării şi modernizării învăţământului preuniversitar, 2006, www.edu.ro/index.php/genericdocs/8246. 6. Perron, M., Lessard, C., La professionalisation de l’enseignement et de la formation des enseignants: tout a-t-il été dit?, „Revue des sciences de l’éducation”, Vol. XIX, nr. 1, 1993, www.persee.com. 7. Hassenforder, J., Inovaţia în învăţământ, Bucureşti, Editura Didactică şi Pedagogică, 1976. 8. Règimbald, A., Innovation sociale: définitons et caractéristiques, în Innovations sociales en Qutaouais. Rapport de recherche, www.uqo.ca/observer/OrganisationCommunautaire/DevSocial/ Innovation.pdf. 9. *** Raport annuel sur l’état et les besoins de l’éducation, 2004–2005. Le dialogue entre la recherche et la prattique en éducation: une clée pour la réussite, www.cse.gouv.qc.ca/fichiers/ documents/publications/CEBE/50-0182-01.pdf. his article proposes an analysis of the main aspects of the social innovation in education: dimensions, factors that inhibit or T factors that release the innovation in education, places and contexts where the innovation manifests itself etc. An important place in the article is dedicated to the evaluation of innovation in the Romanian educational system before and after 1990, to the implications of the reform of the system, to methods of stimulating the innovation in our educational system etc. Keywords: innovation in education, European educational profile, school culture, educational success. 